แบงก์กรุงเทพขยับบุกสินเชื่อรายย่อย
“บัวหลวง” ปักธงปีหน้าบุกตลาดสินเชื่อรายย่อย โฟกัสสินเชื่อบ้านบุคคล หวังเพิ่มส่วนแบ่งตลาดรักษาฐานลูกค้า
16 พ.ย. 2555

“บัวหลวง” ปักธงปีหน้าบุกตลาดสินเชื่อรายย่อย โฟกัสสินเชื่อบ้านบุคคล หวังเพิ่มส่วนแบ่งตลาดรักษาฐานลูกค้า 
นายเดชา ตุลานันท์ กรรมการบริหารและกรรมการรองผู้จัดการใหญ่ ธนาคารกรุงเทพ กล่าวว่า ยุทธศาสตร์ในปีหน้าของธนาคารจะให้ความสำคัญกับการเติบโตของสินเชื่อรายย่อยมากขึ้น เนื่องจากปัจจุบันธนาคารยังมีส่วนแบ่งในตลาดต่ำกว่า 15% นอกจากนี้ ยังมีลูกค้าโครงการอสังหาริมทรัพย์บางส่วนที่ต้องการให้ธนาคารออกแคมเปญร่วมกันมากขึ้น นอกจากการปล่อยสินเชื่อโครงการเพียงอย่างเดียว ทำให้ธนาคารต้องรุกตลาดนี้มากขึ้นเพื่อรักษาฐานลูกค้า
“แผนบุกตลาดรายย่อยน่าจะเริ่มเห็นชัดในปีหน้า ผ่านสินเชื่อบ้านและสินเชื่อบุคคลซึ่งเรื่องนี้ไม่ได้โฟกัสที่การเพิ่มยีลด์ แต่เป็นเพราะเราปล่อยปละละเลยตลาดนี้มานาน ลูกค้าที่เห็นแบงก์อื่นทำจึงอยากให้เราทำบ้าง” นายเดชา กล่าว
อย่างไรก็ตาม นายเดชายืนยันว่าธนาคารจะยังไม่สนใจจะเข้าสู่ตลาดสินเชื่อเช่าซื้อรถยนต์ในขณะนี้ เนื่องจากเป็นธุรกิจที่ต้องใช้ความชำนาญสูงและปัจจุบันธนาคารมีการลงทุนในธุรกิจประเภทนี้อยู่แล้ว โดยขณะนี้ธนาคารจะให้ความสำคัญในการพัฒนาระบบต่างๆ รวมทั้งเพิ่มจำนวนทีมงานที่จะเข้ามาดูแลสินเชื่อรายย่อยให้สอดคล้องกับการเติบโตที่จะเกิดขึ้น 
ปัจจุบันธนาคารมีฐานลูกค้ารายย่อยถึง 18 ล้านบัญชี ซึ่งการขยายสินเชื่อคงจะมาจากฐานลูกค้าที่มีอยู่ ส่วนสินเชื่อเช่าซื้อคงต้องรอให้มีความพร้อมก่อน เพราะเป็นธุรกิจที่ต้องใช้ความเร็วและมีการติดตามทวงหนี้ที่แตกต่างกับสินเชื่อทั่วไป 
นายชาติศิริ โสภณพนิช กรรมการผู้จัดการใหญ่ ธนาคารกรุงเทพ กล่าวว่า ธนาคารต้องการเพิ่มสัดส่วนสินเชื่อรายย่อยในพอร์ตสินเชื่อรวมให้เพิ่มขึ้นจากปัจจุบันที่ 15% โดยจะมุ่งความสำคัญไปที่ธุรกิจสินเชื่อที่อยู่อาศัยและบัตรเครดิต เนื่องจากเป็นตลาดที่มีศักยภาพในการเติบโตได้ดี
ก่อนหน้านี้ ธนาคารแห่งประเทศไทย (ธปท.) ระบุว่ายอดคงค้างสินเชื่อบุคคลเพื่ออสังหาริมทรัพย์ของธนาคารพาณิชย์ขยายตัวถึง 9.3% ต่อเนื่องจากไตรมาส 1 และ 2 ที่ผ่านมา ที่ขยายตัวเฉลี่ยที่ 9.2% และ 9.0% สะท้อนความต้องการซื้อที่อยู่อาศัยที่ฟื้นตัวขึ้นอย่างต่อเนื่อง ขณะที่ผู้ประกอบการอสังหาริมทรัพย์ก็เปิดโครงการใหม่ในกรุงเทพฯ และปริมณฑล เพิ่มขึ้น 8.5%